32-årig mand fundet skyldig i forsøg på grov vold mod to tjenestegørende politibetjente, påstand om behandlingsdom, konfiskation, erstatning
Ret: Retten i Herning (1. instans)
Faggruppe: Straffesag — Almindelig domsmandssag
Sagsemner: Forbrydelser mod offentlig myndighed;
Forurettede og vidner;
Narkotika;
Strafferetlige sanktioner og andre foranstaltninger;
Våben, eksplosiver og fyrværkeri;

32-årig mand fundet skyldig i forsøg på grov vold
32-årig mand fra Herning er den 12. april 2022 fundet skyldig i blandt andet forsøg på grov
vold mod to tjenestegørende politibetjente.

Sagsnummer: SS 99-540/2022

Den 32-årige mand var tiltalt for i august 2021 i Herning at have angrebet to tjenestegørende
politibetjente – herefter angivet Forurettede 2 og Forurettede 1 – med en genstand, samt at have
forsøgt at udøve vold af særlig rå, brutal eller farlig karakter, idet tiltalte løb frem mod patruljebilen,
hvori Forurettede 2 og Forurettede 1 sad, og slog ud efter Forurettede 2 med et koben uden at
ramme ham, idet Forurettede 2 nåede at køre frem, hvorved tiltalte ramte patruljebilen med skade til
følge, derefter steg Forurettede 2 og Forurettede 1 ud af bilen, mens tiltalte fortsatte med at gå mod
dem med kobenet i hånden, hvilket resulterede i, at Forurettede 2 trak sin tjenestepistol og
Forurettede 1 udsatte tiltalte for peberspray.

Den 32-årige mand var tillige tiltalt for at have truet de to betjente med vold ved at have udtalt ”enten
slår jeg mig selv ihjel, ellers så slår jeg jer ihjel” eller lignende. Han var derudover tiltalte for
besiddelse af kobenet uden anerkendelsesværdigt formål og for besiddelse af ca. 75 gram
amfetamin med henblik på videreoverdragelse.

Den 32-årige mand erkendte sig skyldig i volden, truslerne og besiddelsen af kobenet, og erkendte
besiddelse af amfetamin med den tilføjelse, at han til dels besad amfetaminen til eget brug. På denne
baggrund og på baggrund af vidneforklaringen fra Forurettede 2 og de fremlagte fotos af kobenet og
skaderne på patruljebilen, fandt retten det bevist, at tiltalte var skyldig, som beskrevet i
anklageskriftet.

Der var udarbejdet mentalundersøgelse af den 32-årige mand, hvoraf fremgik, at den 32-årige mand
var sindssyg på undersøgelsestidspunktet såvel som på tidspunkterne for de forhold, som manden
var tiltalt for. Det blev desuden konkluderet, at det ved undersøgelsen blev fundet, at han led af en
psykotisk tilstand ved brug af centralstimulerende stoffer.

Retten fandt på denne baggrund, at tiltalte ikke kunne straffes, jf. straffelovens § 16, stk. 1.

For at forebygge nye lovovertrædelser, og da mindre indgribende foranstaltninger ikke blev fundet
tilstrækkelige, besluttede retten, at tiltalte skulle undergive sig psykiatrisk behandling med tilsyn af
Kriminalforsorgen i forbindelse med afdelingen under udskrivning, således at Kriminalforsorgen
sammen med overlægen kunne træffe bestemmelse om genindlæggelse. Der blev ikke fastsat nogen
længstetid for foranstaltningen.



Den 32-årige mand blev tillige pålagt at betale ca. 18.500 kroner i erstatning til Rigspolitiet.

Tiltalte tog betænkningstid med hensyn til anke.